Kan 2005, ginibo ni Salonga an saiyang pinakainot na paglibot na konyerto sa Estados Unidos. Dangan kan huring parte kan taon na idto, nagkonsyerto siya sa Carnegie Hall kun sain naubos an gabos na tiket huli ta an benepisyaryo kaini iyo an Diverse City Theater Company. Kan parehong taon, siya nakaresibe kan Golden Artist Award sa ika-53ng Gawad FAMAS huli sa pagmidbid kan saiyang naginibohan sa luwas kan nasyon, pagperporm sa pagbubukas kan Disneyland kan Hong Kong asin pagrekord nin duwang kanta sa album ni Daniel Rodriguez na In the Presence. Nagboses man siya para sa Ingles na dub kan My Neighbor Totoro ni Hayao Miyazaki bilang si Yasuko Kusakabe. Si Salonga iyo an nagsurat kan painot na tataramon sa libro ni Linda Marquart na may titulong "The Right Way to Sing" (2005). Kan 2006, sa ika-15ng Asyanong Karawat sa Doha, Qatar, si Salonga iyo an nagkanta sa pantapos na seremonya kan "Triumph of the One" sa atubangan kan maabot sa 50,000 na paradalan sa Khalifa Stadium.